Ψήφισμα του Συμβουλίου

της 16ης Νοεμβρίου 2000

για την ευρωπαϊκή διαστημική στρατηγική

(2000/C 371/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΕΧΟΝΤΑΣ ΥΠΟΨΗ τα επιτεύγματα της Ευρώπης στο διαστημικό τομέα και το σημερινό επίπεδο αριστείας της,

ΥΠΕΝΘΥΜΙΖΟΝΤΑΣ το ψήφισμα του Συμβουλίου, της 22ας Ιουνίου 1998, για την προώθηση της συνεργασίας μεταξύ του Ευρωπαϊκού Οργανισμού Διαστήματος και της Ευρωπαϊκής Κοινότητας(1), το οποίο εγκρίθηκε παράλληλα από το Συμβούλιο του ΕΟΔ, και το ψήφισμα του Συμβουλίου, της 2ας Δεκεμβρίου 1999, για την ανάπτυξη μιας συνεκτικής ευρωπαϊκής διαστημικής στρατηγικής(2), με το οποίο ζητείται από την Επιτροπή να προετοιμάσει, από κοινού με τον Ευρωπαϊκό Οργανισμό Διαστήματος ("ΕΟΔ"), ανακοίνωση για μια ευρωπαϊκή διαστημική στρατηγική, καθώς και τα υπουργικά ψηφίσματα του Συμβουλίου του ΕΟΔ της 11ης και 12ης Μαΐου 1999,

ΧΑΙΡΕΤΙΖΟΝΤΑΣ το θετικό αποτέλεσμα αυτού του αιτήματος με τη μορφή ενός ενιαίου εγγράφου, το οποίο συνέταξαν από κοινού η Επιτροπή και το εκτελεστικό όργανο του ΕΟΔ και το οποίο καθορίζει τα βασικά διακυβεύματα του διαστημικού τομέα για την Ευρώπη,

ΕΧΟΝΤΑΣ ΥΠΟΨΗ το ψήφισμα του Συμβουλίου του ΕΟΔ της 16ης Νοεμβρίου 2000,

ΥΠΕΝΘΥΜΙΖΟΝΤΑΣ το ψήφισμα του Ευρωπαϊκού Κοινοβουλίου όσον αφορά μια "Συνεκτική προσέγγιση του Διαστήματος", το οποίο εγκρίθηκε στις 18 Μαΐου 2000,

ΛΑΜΒΑΝΟΝΤΑΣ ΥΠΟΨΗ την πρωτοβουλία "Παγκόσμια Επιτήρηση Περιβάλλοντος και Ασφάλειας" [Global Monitoring for Environment and Security (GMES)],

ΕΧΟΝΤΑΣ ΥΠΟΨΗ τη σημερινή φάση καθορισμού ενός συστήματος δορυφορικής ραδιοπλοήγησης αυτόνομου στο ευρωπαϊκό επίπεδο (Galileo),

ΕΠΑΝΑΒΕΒΑΙΩΝΕΙ το στρατηγικό χαρακτήρα του Διαστήματος και την ανάγκη να ασκείται, με αφετηρία τα μείζονα επιτεύγματα των τριάντα τελευταίων ετών, μια συνολική διαστημική πολιτική που να προκύπτει από την πολιτική φιλοδοξία των κρατών μελών και να ανταποκρίνεται στις προκλήσεις της ευρωπαϊκής οικοδόμησης, και ΑΝΑΓΝΩΡΙΖΕΙ ότι, με την προοπτική αυτή, μια ισχυρή πολιτική δέσμευση είναι η αναγκαία προϋπόθεση για την επιδίωξη μιας τέτοιας πολιτικής.

1) ΑΝΑΓΝΩΡΙΖΕΙ ότι, η διαστημική στρατηγική πρέπει να λαμβάνει υπόψη της την εξέλιξη της χρήσης των δορυφορικών συστημάτων από την ευρωπαϊκή κοινωνία, σε τομείς όπως οι τηλεπικοινωνίες, η ναυσιπλοΐα και η παρατήρηση της γης. ΣΥΜΦΩΝΕΙ ότι, προκειμένου να ανταποκρίνεται στην αυξανόμενη ζήτηση της κοινωνίας αυτής, στις ανάγκες της επιστημονικής έρευνας και τις απαιτήσεις του βιομηχανικού ανταγωνισμού, η στρατηγική πρέπει να αναπτυχθεί σύμφωνα με τις τρεις κατευθύνσεις που επισημαίνονται στην ανακοίνωση της Επιτροπής, και συγκεκριμένα:

- ενίσχυση της βάσης των διαστημικών δραστηριοτήτων,

- αύξηση των επιστημονικών γνώσεων,

- αποκόμιση ωφελειών για την κοινωνία και τις αγορές.

ΠΡΟΣ ΤΟ ΣΚΟΠΟ ΑΥΤΟ, ΤΟ ΣΥΜΒΟΥΛΙΟ:

2) ΑΝΑΓΝΩΡΙΖΕΙ τους αντίστοιχους ρόλους των κυβερνήσεων, της Ευρωπαϊκής Ένωσης και του Ευρωπαϊκού Οργανισμού Διαστήματος ("ΕΟΔ") για τη στήριξη και την εδραίωση των δραστηριοτήτων έρευνας και ανάπτυξης που συνδέονται με τα διαστημικά συστήματα και την ανάγκη να διαθέτει η Ευρώπη μια τεχνολογική βάση και συναφείς επιχειρησιακές υποδομές που θα της επιτρέψουν να καταλάβει την καλύτερη δυνατή θέση στον παγκόσμιο ανταγωνισμό.

3) ΑΝΑΓΝΩΡΙΖΕΙ τη θεμελιώδη ανάγκη για εγγυημένη πρόσβαση στο Διάστημα και επιβεβαιώνει, ως μείζονα στρατηγικό άξονα για την Ευρώπη, τη διατήρηση της ανταγωνιστικότητας των εκτοξευτικών της συστημάτων, όπως και των συναφών υποδομών.

4) ΣΗΜΕΙΩΝΟΝΤΑΣ το επίπεδο της επιστημονικής έρευνας στην Ευρώπη στο διαστημικό τομέα, το οποίο επέτρεψε ήδη να αναπτυχθούν πολυάριθμες συνεργασίες, ειδικότερα στο διατλαντικό επίπεδο, ΑΝΑΓΝΩΡΙΖΕΙ την ανάγκη να διασφαλιστεί η συνοχή της ευρωπαϊκής πολιτικής της έρευνας, ιδίως στο πλαίσιο διεθνών συνεργασιών, και την ανάγκη δραστήριας συνέχισης των προγραμμάτων διαστημικών επιστημών, ώστε να υπάρχει καλύτερη κατανόηση του σύμπαντος, του ηλιακού συστήματος, του πλανήτη μας, των αλληλεπιδράσεών του με τον περιβάλλοντα χώρο και του κλίματός του.

5) ΣΗΜΕΙΩΝΕΙ την αυξανόμενη συμμετοχή του ιδιωτικού τομέα στην ανάπτυξη και την εκμετάλλευση των διαστημικών δραστηριοτήτων, και τις βιομηχανικές αναδιαρθρώσεις. ΚΑΛΕΙ την Επιτροπή, από κοινού με τον ΕΟΔ, να μελετήσει τις προϋποθέσεις που τονώνουν τις ιδιωτικές επενδύσεις στον διαστημικό τομέα στην Ευρώπη, ενισχύοντας ιδιαίτερα την εταιρική σχέση δημοσίου-ιδιωτικού τομέα. ΥΠΟΓΡΑΜΜΙΖΕΙ, προς το σκοπό αυτό, την ιδιαίτερη σημασία που θα πρέπει να αποδίδεται στις μικρομεσαίες επιχειρήσεις (ΜΜΕ), στις επιχειρήσεις παραγωγής εξοπλισμού και τους υπεργολάβους εν γένει.

6. ΥΠΟΓΡΑΜΜΙΖΕΙ τη στρατηγική πρόκληση που αντιπροσωπεύει ο έλεγχος των τεχνολογιών της πληροφορίας και ΠΑΡΟΤΡΥΝΕΙ, εν προκειμένω, την Επιτροπή να εξετάσει μέχρι ποιο βαθμό οι κοινοτικές πολιτικές μπορούν να αποτελούν πλαίσιο που θα διευκολύνει τη συμβολή των συστημάτων δορυφορικής επικοινωνίας στην κοινωνία της πληροφορίας και θα προωθεί σχέδια ΕΤΑ στον τομέα αυτόν, από κοινού με τον ΕΟΔ και τους ευρωπαϊκούς φορείς των συστημάτων εφαρμογής.

7. ΣΗΜΕΙΩΝΟΝΤΑΣ τη σπουδαιότητα των δορυφορικών δεδομένων για τη διαχείριση του περιβάλλοντος και τη χωροταξία, τη διαφύλαξη ανθρώπινων ζωών κατά τη διαχείριση των συνεπειών των καταστροφών, την παρακολούθηση των κινδύνων και την ενίσχυση της ασφάλειας των πολιτών, και σημειώνοντας την ανάγκη ανάπτυξης, χωρίς καθυστέρηση, επιχειρησιακών ή προ-επιχειρησιακών υπηρεσιών εφαρμογής, ΕΝΘΑΡΡΥΝΕΙ την πρωτοβουλία "GMES" για την επιτήρηση και την προστασία του περιβάλλοντος, ώστε να δοθεί στην Ευρώπη η δυνατότητα να αποκτήσει το σύνολο των μέσων που απαιτούνται για την ανάλυση και τον έλεγχο των ζητημάτων αυτών. ΚΑΛΕΙ, για το σκοπό αυτό, την Επιτροπή, από κοινού με τον ΕΟΔ και τα κράτη μέλη, να οριστικοποιήσουν το πλαίσιο ορισμού της πρωτοβουλίας αυτής, ξεκινώντας από τις ανάγκες των χρηστών και της κοινωνίας πολιτών. Αυτό θα επιτρέψει τη διατύπωση συγκεκριμένων προτάσεων εφαρμογής πριν από το τέλος του πρώτου εξαμήνου του 2001.

8) ΣΗΜΕΙΩΝΟΝΤΑΣ τη μείζονα τεχνολογική και οικονομική πρόκληση, που αποτελεί η έναρξη λειτουργίας ενός συστήματος δορυφορικής ραδιοπλοήγησης, ΥΠΕΝΘΥΜΙΖΕΙ τη στρατηγική σημασία του σχεδίου Galileo και την ανάγκη να ληφθεί απόφαση για το θέμα, εντός του έτους 2000, και να οριστικοποιηθούν οι προπαρασκευαστικές εργασίες, προς τον σκοπό αυτό. ΣΥΝΙΣΤΑ, συγκεκριμένα, για την ανάπτυξη του προγράμματος αυτού, τη δημιουργία μιας ενιαίας και συνεκτικής οντότητας που να διευκρινίζει τους αντίστοιχους ρόλους του ΕΟΔ και της Επιτροπής, να ασκεί τα καθήκοντα κυρίου του έργου και να είναι υπεύθυνη έναντι των κρατών μελών.

9) ΣΥΜΦΩΝΕΙ ότι, για την επίτευξη των προαναφερόμενων στόχων και προκειμένου να εφαρμοστεί μια ευρωπαϊκή στρατηγική για το διάστημα, η Επιτροπή και ο ΕΟΔ οφείλουν να στραφούν προς την κατεύθυνση ενός πλαισίου αποτελεσματικής συνεργασίας που θα επιτρέπει στον ΕΟΔ να ενεργεί ως οργανισμός εφαρμογής της ανάπτυξης και του εφοδιασμού της διαστημικής και της χερσαίας συνιστώσας, που θα είναι συνυφασμένες με τις πρωτοβουλίες της Κοινότητας. Αυτό θα επιτρέπει στην Ένωση να έχει πρόσβαση στην εμπειρογνωμοσύνη, στην οποία περιλαμβάνεται και το δίκτυο των τεχνικών κέντρων που συντονίζονται από τον ΕΟΔ.

ΠΡΟΣ ΤΟ ΣΚΟΠΟ ΑΥΤΟ, ΤΟ ΣΥΜΒΟΥΛΙΟ:

10) ΖΗΤΕΙ από την Επιτροπή, να συστήσει, το συντομότερο δυνατό, σε συνεργασία με τον ΕΟΔ, και το αργότερο έως το τέλος του 2000, Κοινή Ομάδα Δράσης υψηλού επιπέδου, στην οποία θα συμμετέχουν η Επιτροπή και το εκτελεστικό όργανο του ΕΟΔ. Σε στενή συνεννόηση με τα κράτη μέλη, αυτή η Task Force, η σύνθεση της οποίας πρέπει να επιτρέπει την ολοκλήρωση των διαφόρων κοινοτικών πολιτικών στη διαστημική στρατηγική, θα έχει ως αποστολή την εμβάθυνση της ευρωπαϊκής διαστημικής στρατηγικής και την εκπόνηση προτάσεων για την εφαρμογή της.

11) ΣΥΝΙΣΤΑ, κατά τις εργασίες που έχει αναλάβει η Task Force, να λαμβάνονται υπόψη οι εξελίξεις όσον αφορά την ευρωπαϊκή πολιτική ασφάλειας και άμυνας.

12) ΖΗΤΕΙ επιμόνως από την Επιτροπή, από κοινού με τον ΕΟΔ, να ενδυναμώσει, με την προοπτική αυτή, την ευρωπαϊκή διαστημική στρατηγική και να παρουσιάσει, στο τέλος του 2001, στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης καθώς και στο Συμβούλιο του ΕΟΔ, απολογισμό των πρώτων δράσεων και της προόδου που θα έχει σημειωθεί.

(1) ΕΕ C 224 της 17.7.1998, σ. 1.

(2) ΕΕ C 375 της 24.12.1999, σ. 1.